## El Consell ratifica actuacions d’emergència de Ferrocarrils de la Generalitat Valenciana per valor de 28,9 milions d’euros

*** El contracte de rehabilitació d’edificis i urbanització del complex ferroviari de València Sud ascendix a 23 milions d’euros
* Una primera inversió per a la prestació del servici substitutori d’autobús s’aprova per 4 milions d’euros**

El Consell ha pres raó de diferents actuacions que Ferrocarrils de la Generalitat Valenciana (FGV) està portant a cap per a fer front a l’efecte de les inundacions patides el passat 29 d’octubre en les instal·lacions i infraestructures ferroviàries de Metrovalencia.

L’import d’estos cinc nous contractes, adjudicats per via d’emergència, és de 28.950.830,57 euros, IVA inclòs, i permet fer front a les actuacions destinades a reposar els quantiosos danys patits en el conjunt de la xarxa i, especialment, en el complex ferroviari de València Sud, i per a poder enfortir el servici d’autobús substitutori del metro allà a on actualment no es pot operar amb els trens.

El contracte més important és el de rehabilitació dels edificis i la urbanització del complex ferroviari de València Sud, que, dividit en diversos lots, actuarà en l’edifici principal, a on estan situades les oficines centrals, els edificis de servicis, els tallers en els quals es treballa amb el material mòbil de les línies 1 i 2 i l’edifici d’operacions, arxiu històric i manteniment d’instal·lacions fixes. El termini d’execució és de huit mesos.

En total, són 23.018.241,40 euros, IVA inclòs, als quals cal sumar els 920.729,66 euros, també amb l’IVA, del contracte de la direcció d’obra, assistència tècnica, coordinació de seguretat i salut i redacció de documentació d’obra acabada, que són els plànols que mostren les dades, les especificacions, els càlculs i les descripcions de l’actuació que cal desenrotllar des de l’inici del projecte fins a arribar a ser una obra acabada.

El tercer contracte fa referència a la prestació del servici substitutori d’autobús per valor de 4.064.454,69 euros, IVA inclòs, pel termini de huit mesos, que es materialitzarà en les rutes Picassent, Alcàsser i València; Picassent i Torrent; Castelló i Massalavés; Alginet i València; i la ruta Castelló, Alberic, Massalavés i València.

El quart contracte és la direcció d’obra, assistència tècnica, coordinació de seguretat i salut i redacció de documentació d’obra acabada per a les obres de rehabilitació de les instal·lacions, l’equipament i la dotació industrial dels tallers de València Sud, amb un import de 464.242,14 euros, IVA inclòs.

Finalment, el quint contracte és per al subministrament de la cabina corporativa d’emmagatzematge d’FGV, que, amb el termini d’un mes, té un cost de 483.162,68 euros, IVA inclòs.

**Contractes anteriors**

En plens anteriors s’ha donat compte de 27 contractes d’emergència presentats per FGV amb un pressupost de més de 71 milions d’euros amb IVA, que han permés iniciar els treballs per a reposar els quantiosos danys patits en el conjunt de la xarxa i, especialment, en el post de comandament, tallers de València Sud, oficines i el tram que unix Sant Isidre i Castelló.

Fecha: 14/01/2025